
PRIJEDLOG ODLUKE EUROPSKOG PARLAMENTA
o predloženom imenovanju Hansa Lindblada na mjesto člana Revizorskog suda
(C9‑0379/2023 – 2023/0813(NLE))
(Savjetovanje)
Europski parlament,
–	uzimajući u obzir članak 286. stavak 2. Ugovora o funkcioniranju Europske unije u skladu s kojim se Vijeće savjetovalo s Parlamentom (C9‑0379/2023),
–	uzimajući u obzir članak 129. Poslovnika,
–	uzimajući u obzir izvješće Odbora za proračunski nadzor (A9‑0000/2023),
A.	budući da se Vijeće pismom od 16. listopada 2023. savjetovalo s Europskim parlamentom u vezi s imenovanjem Hansa Lindblada na mjesto člana Revizorskog suda;
B.	budući da je Odbor za proračunski nadzor ocijenio kvalifikacije predloženog kandidata, posebno u smislu uvjeta navedenih u članku 286. stavku 1. Ugovora o funkcioniranju Europske unije; budući da je, u okviru tog ocjenjivanja, odbor zaprimio životopis kandidata kao i njegove odgovore na pismeni upitnik koji mu je upućen;
C.	budući da je u tom odboru 29. studenoga 2023. održano saslušanje kandidata tijekom kojeg je dao uvodnu izjavu, a zatim odgovorio na pitanja članova odbora;
1.	daje pozitivno/negativno mišljenje o prijedlogu Vijeća da se Hansa Lindblada imenuje članom Revizorskog suda;
2.	nalaže svojoj predsjednici da ovu Odluku proslijedi Vijeću i, radi obavijesti, Revizorskom sudu te drugim institucijama Europske unije i revizijskim institucijama država članica.

[bookmark: _Toc151991452]PRILOG 1.: ŽIVOTOPIS HANSA LINDBLADA
Životopis
Obrazovanje
2010.	Doktorat iz ekonomije na Sveučilištu u Stockholmu
Naslov disertacije: Eseji o nezaposlenosti i realnom deviznom tečaju

1996.	Diploma na Sveučilištu u Stockholmu
Naslov diplomskog rada: Postojanost stopa nezaposlenosti u Švedskoj

1986.	Preddiplomski studij znanosti na Sveučilištu u Stockholmu

1981.	Preddiplomski vojni studij, vojni časnik, Mornarička akademija Näsbypark

1979.	Srednjoškolska diploma, prirodoslovni smjer, Mješovita srednja škola Saltsjöbaden [Saltsjöbadens Samskola]

Položaji i dužnosti
Predsjednik, Povjerenstvo za produktivnost [Produktivitetskommissionen] (Fi 2023:03)
Službeno istražno povjerenstvo.

2022. – danas	član odbora Švedske agencije mirovinskih fondova
do danas, rad u odboru uključuje uspostavu novog tijela.

2022. – danas	Član upravnog odbora, Nordijska investicijska banka [Nordiska Investeringsbanken]
Standardne aktivnosti upravljanja u financijskoj instituciji, pri čemu treba uzeti u obzir činjenicu da Švedska drži nešto više od jedne trećine kapitala banke. Banka je usmjerena na financiranje različitih održivih projekata. Zadatak je upravnog odbora, među ostalim, ispitati projektne prijave, preuzeti odgovornost za usklađenost, osigurati da je računovodstvena dokumentacija točna i da su ciljevi banke ispunjeni.

2013. – u tijeku	Član upravnog odbora Centra za poslovne i političke studije [SNS]
SNS je jedna od najuglednijih švedskih skupina za strateško promišljanje. Članstvo među ostalim podrazumijeva i informiranje o SNS-u. Također ga treba smatrati počasnim položajem.

2023. – 2023.	Član istraživačkog odbora Švedske agencije za financiranje lokalne uprave [Kommuninvest]
Savjetnik znanstvenog vijeća Kommuninvesta.


2023. – 2023.	Zamjenik člana upravnog odbora Švedskog vijeća za bolju regulativu [Regelrådet]
Regelrådet ocjenjuje vladine procjene učinka različitih prijedloga.

2022. – 2023.	Glavni izvršni direktor Högskolan Väst [University West]
Standardna aktivnost upravljanja, uključujući praćenje ciljeva, računovodstvene dokumentacije i dokumenata o politikama. Högskolan Väst specijaliziran je za učenje integrirano u rad, koje se odvija u suradnji s javnim i privatnim sektorom.
	
2015. – 2023.	Član upravnog odbora, Švedski zavod za zapošljavanje [Arbetsförmedlingen]
U prvim godinama rad je bio obilježen pretežno standardnim aktivnostima upravljanja. Obavljen je opsežan rad kako bi se osigurala usklađenost, pravilna nabava i funkcionalni ciljevi i praćenje uspješnosti itd. U posljednjih nekoliko godina naglasak je stavljen na korjenite promjene u strukturi, internoj kulturi i organizaciji Ureda. Digitalizacija i procjena učinka ulaganja u informacijske tehnologije bili su ključni elementi u nastojanjima da se poveća učinkovitost.

2022.		Izvjestitelj: Financiranje zelene tranzicije poslovnog sektora [Finansiering av Näringslivets gröna Omställning].
Glavni zadatak je, među ostalim, bio utvrditi moguće prepreke financiranju zelene tranzicije poslovnog sektora i predložiti moguće načine za njihovo izbjegavanje. Među temama o kojima se raspravljalo u izvješću nalazi se uloga mirovinskog sustava u tom kontekstu. 

2013. – 2022.	Glavni direktor Švedskog ureda za državni dug [Riksgälden] i voditelj Švedskog ureda za državni dug [Riksgäldskontoret].
Glavni direktor Riksgäldena voditelj je Riksgäldskontoreta (Riksgälden), koji je u trenutku kad sam napustio to radno mjesto zapošljavao oko 230 osoba. Četiri su glavna zadatka Riksgäldena: djelovati kao interna banka države (oko 200 milijuna plaćanja, u ukupnom iznosu od otprilike 7000 milijardi SEK godišnje), izdavati jamstva i kredite u ime države, upravljati javnim dugom i štititi financijsku stabilnost. Potonje se postiže, među ostalim, utvrđivanjem zahtjeva za kapital i dug banaka, preuzimanjem odgovornosti za upravljanje bankama u kriznoj situaciji u slučaju neispunjavanja obveza i upravljanjem osiguranjem depozita. Osim toga, Riksgälden je odgovoran za osiguravanje financijskih sredstava za zbrinjavanje i odlaganje istrošenog nuklearnog goriva. Operacije se uvelike temelje na IT-u, a informatički odjel sastoji se od oko 60 osoba. Riksgälden sudjeluje na nekoliko međunarodnih foruma, uglavnom povezanih s osmišljavanjem platnih sustava i financijskom stabilnošću. Njegov širok mandat podrazumijeva intenzivne kontakte s drugim tijelima i poslovnom zajednicom. 

Dok sam obnašao funkciju glavnog direktora, to je tijelo doživjelo nekoliko strateških i operativnih promjena, djelomično zbog toga što je država proširila mandat Riksgäldena u nekoliko različitih smjerova. Najvažnija od tih promjena bila je učiniti ga državnim tijelom odgovornim za sprečavanje kriza i, prema potrebi, upravljanje bankama u kriznim situacijama, te za upravljanje osiguranjem depozita. Riksgäldenu su dodijeljeni i posebni zadaci tijekom pandemije bolesti COVID-19 kako bi se smanjilo opterećenje poduzeća i spriječio gubitak radnih mjesta. Vlada je 2018. odgovornost za osiguravanje financijskih sredstava za gospodarenje nuklearnim otpadom i njegovo zbrinjavanje prenijela sa Švedskog tijela za radijacijsku sigurnost [SSM] na Riksgälden. Promjene u aktivnostima tog tijela podrazumijevale su ažuriranje i jačanje njegove vizije, strateških ciljeva, analitičke sposobnosti i usmjerenosti. Još jedan važan čimbenik bilo je imenovanje Riksgäldena kao tijela za hitne slučajeve. Time su uvedeni novi zahtjevi u pogledu otpornosti, sigurnosti, civilne obrane i pripravnosti. Dok sam radio tamo, interna banka države promijenila je IT sustav. Nove aktivnosti, IT sustavi i odgovornosti, kao i početni financijski deficit, u potpunosti su financirani uštedama, upravljanjem učinkom i racionalizacijom. 

Promjene koje su se dogodile ojačale su i obnovile vodstvo i djelovanje tijela u pogledu rezultata, razmjene vještina, regrutiranja, rukovođenja utemeljenog na partnerstvu i kulture. Bilo je posebno važno uvesti pozitivnu i konstruktivnu kulturu koja se temelji na suradnji, objektivnoj analizi, osnovnim vrijednostima središnje vlasti i pristupu koji karakterizira strogost dobrog i funkcionalnog vođenja predmeta i izvršavanja javnih ovlasti. Provedeno je, između ostalog, ocjenjivanje u okviru anketa među zaposlenicima, za koje je upravni odbor istaknuo da je „bez premca”.

U bilanci Riksgäldena nalaze se cjelokupne državne financije. To je, zajedno sa znatnim promjenama u aktivnostima nadležnog tijela, bilo predmet pažljive revizije. Kao voditelj nadležnog tijela blisko sam i stručno surađivao te razmjenjivao znanja sa Švedskim državnim uredom za reviziju [Riksrevisionen] i savjetnicima koji su pomagali u reviziji Riksgäldena. Takva revizija nije važna samo u pogledu osnovnog mandata nadležnog tijela, već je i Riksgälden imao koristi od razmjene znanja između revizora, konzultanata i njegova osoblja.

2013. – 2017.	Glavni izvršni direktor, Returpack Svenska AB
Returpack je odgovoran za recikliranje aluminijskih limenki i PET boca. Dok sam tamo bio zaposlen, promet društva iznosio je otprilike 2 milijarde SEK. Returpack je u jednakom vlasništvu industrije i švedskih pivovara. Osim uobičajenih dužnosti glavnog izvršnog direktora, moji su zadaci bili pomoći u strateškom razvoju rada u području održivosti i upravljanja te pregovarati s vlasnicima o različitim spornim pitanjima i odlukama o smjeru poslovanja.

2013. – 2020.	Predsjednik odbora Stručne skupine za javno gospodarstvo, ESO
ESO je odbor u okviru Ministarstva financija i zadužen je za neovisnu analizu važnih društvenih pitanja i raspravu o njima. To uglavnom čini odbor koji odlučuje o financiranju izrade različitih izvješća, koja pak često služe kao kvalificirana osnova za donositelje odluka. 

2014. – 2015.	Član Odbora za poduzetništvo
Početni zadatak Odbora bio je sveobuhvatno preispitati uvjete za poduzetništvo i zapošljavanje. Ni godinu dana kasnije, vlada je promijenila fokus Odbora, ograničila njegov mandat i razriješila sve njegove članove. 

2006. – 2013.	Državni tajnik za proračun, pomoćnik ministra financija, Ministarstvo financija 
Dok sam obnašao dužnost državnog tajnika za proračun, aktivno sam radio na oblikovanju i razvoju ekonomske politike te sam bio odgovoran za pripremu državnog proračuna i pregovaranje o njemu u vladinim uredima. Ključni aspekti tog posla uključivali su izradu prijedloga o tome kako ojačati načelo davanja prednosti radu (en. work-first principle), uključujući promjene različitih sustava socijalne sigurnosti i mirovinskog osiguranja. 

Državni tajnik za proračun bio je u skupini vođa stranaka odgovornih za finalizaciju proračuna. Rad je uključivao i kontinuirano donošenje stajališta i pripremu svih odluka koje su utjecale ili mogle utjecati na proračun. To je značilo da sam sudjelovao u većini pripremnih radova, uključujući opću pripremu s vladom i s većinom radnih skupina u vladinim uredima. Posao je uključivao predstavljanje proračuna na unutarnjoj i vanjskoj razini te zastupanje Ministarstva financija i vlade u različitim kontekstima. 

Osim toga, obnašao sam dužnost državnog tajnika za koordinaciju u Ministarstvu financija. To je, između ostalog, značilo da sam djelovao kao predsjednik upravljačkog odbora Ministarstva, bio odgovoran za operativno planiranje i, u suradnji s voditeljima odjela, upravljanje radom u Ministarstvu. 

Državni tajnik za proračun pokrenuo je i vodio krizni tim Ministarstva, čime je imao središnju ulogu u upravljanju raznim kriznim situacijama. To je postalo posebno očito u kontekstu složene i višedimenzionalne financijske krize 2008./2009. Na primjer, rad je zahtijevao brzu izradu okvira za upravljanje bankama u kriznim situacijama, uključujući prijedloge za novo zakonodavstvo o upravljanju kriznim situacijama u financijskom sektoru. Upravljanje krizama uključivalo je i razvoj raznih „kriznih paketa” za regije i sektore koji su bili posebno teško pogođeni. Ključni elementi bili su i potpora drugim pogođenim zemljama i međunarodni odgovor na krizu. 

U kontekstu EU-a državni tajnik za proračun djelovao je kao „ministar za proračun” u Vijeću ministara kad je riječ o godišnjem proračunu EU-a. Posao je uključivao pregovore o godišnjem proračunu EU-a i u okviru Vijeća ministara i u pregovorima o mirenju s Europskim parlamentom i Europskom komisijom (tzv. „trijalozi”). Uključivao je i izradu i konsolidaciju stajališta Švedske, osiguranje mandata u švedskom parlamentu i vanjsku komunikaciju o tim pitanjima. Vidjeti također „Međunarodna radna mjesta” u nastavku.

U prvih nekoliko mjeseci nakon promjene vlade 2006. bio sam i državni tajnik za porezna pitanja. 

2003. – 2006.	Zamjenik voditelja parlamentarnih ureda Stranke umjerenih
Voditelj 15-ak uredskih administratora, koji su svi posjedovali sveučilišnu diplomu. Tijekom tog razdoblja provedena je temeljita reforma politike Stranke umjerenih. Isto vrijedi i za osoblje, stručnost i položaj parlamentarnih ureda kao središta promjene. Posao je uključivao i unutarnju konsolidaciju i vanjsku prezentaciju.

1997. – 2003.		Voditelj odjela (dva različita odjela) i zamjenik glavnog direktora, Švedska središnja banka [Riksbank].
Posao voditelja odjela za analizu cijena i makroanalizu (oko 6 odnosno 20 zaposlenika) podrazumijevao je izradu prognoza Riksbanka za švedsko gospodarstvo i razvoj metoda rada. Kao zamjenik glavnog direktora Odjela za monetarnu politiku (s oko 50 zaposlenika) bio sam odgovoran za koordinaciju aktivnosti predviđanja i utvrđivanje smjernica za odluke o monetarnoj politici i komunikacije upravnog odbora Riksbanka. Rad je uključivao i zastupanje Riksbanka u različitim vanjskim kontekstima i sudjelovanje na konferencijama za medije, primjerice.

1995. – 1997.	Doktorand i stipendist na Sveučilištu u Stockholmu
Poslijediplomski studij.

1989. – 1995.	Službenik u Ministarstvu financija
Administrator u Odjelu za gospodarstvo zadužen za izradu različitih analiza i prognoza za švedsko gospodarstvo. Moji zadaci uključivali su opisivanje dugoročnih gospodarskih trendova, izradu srednjoročnih procjena u skladu s dugoročnim studijama i izradu analiza i podataka za „radnu skupinu za mirovine”, sve to na temelju različitih modela.

1986. – 1989.		Znanstveni suradnik/administrator u Nacionalnomi institutu za ekonomska istraživanja [Konjunkturinstitutet]
Administrator odgovoran za predviđanje i razvoj metodologije u različitim dijelovima švedskog gospodarstva. 

1985.		Prvi časnik, ratni brod HMS Dämman

1982.		Prvi časnik, ratni brod HMS Norsten

1980.		školski redar (na pola radnog vremena), Mješovita srednja škola Saltsjöbaden [Saltsjöbadens Samskola]

1979. – 1980.	poštar, Poštanski ured Saltsjöbaden 1

Ostale odgovornosti
Član Švedske organizacije za indeks potrošačkih cijena, djelomično kao opunomoćenik vlade (1989. – 1992.), a djelomično kao predstavnik Riksbanka (1997. – 1999.).

Član skupine za politike Riksbanka.

Član skupine za politike Ministarstva financija.

Međunarodna radna mjesta
2009.		Predsjednik Vijeća ministara ECOFIN BUDGET tijekom švedskog predsjedanja. 
Posao je uključivao izradu prijedloga Vijeća ministara za godišnji proračun EU-a za 2010., što je zahtijevalo opsežne pregovore s Europskom komisijom i državama članicama. Nakon toga vodio sam pregovore Vijeća s Europskim parlamentom. Nadalje, bio sam odgovoran za vanjsku komunikaciju o ishodu pregovora Vijeća i rasprava s Europskim parlamentom. Zadaci su uključivali i konsolidaciju stajališta i pregovaračkog mandata u švedskom parlamentu. 

2006. – 2012.	Švedski „ministar” u Vijeću ministara ECOFIN BUDGET. 
Posao je uključivao zagovaranje i promicanje stajališta Švedske o godišnjem proračunu EU-a i pregovaranje o njemu u okviru Vijeća ministara u odnosu na Komisiju i Europski parlament. Obuhvaćao je i kontinuirani rad na konsolidaciji u švedskom parlamentu, kao i vanjsku komunikaciju.

2013. – 2022.	Riksgälden je zastupljen na nekoliko međunarodnih foruma, uglavnom povezanih s financijskom stabilnošću.
Sudjelovao sam, među ostalim, u sanacijskim odborima Europskog nadzornog tijela za bankarstvo (EBA) i Odbora za financijsku stabilnost (FSB).

2022. – danas		Član upravnog odbora, Nordijska investicijska banka [Nordiska Investeringsbanken] (vidjeti iznad).




Publikacije
2022.	Finansiering av Näringslivets gröna Omställning [Financiranje zelene tranzicije poslovnog sektora], izvješće, vladini uredi

2010.		Eseji o nezaposlenosti i realnim tečajnim stopama (Essays on Unemployment and Real Exchange Rates), doktorska disertacija.

2006.		Simultani model švedske krune, američkog dolara i eura, Sveriges Riksbank.

2003.		Ravnotežna stopa nezaposlenosti i realna tečajna stopa, Sveriges Riksbank.

2003.		Penningpolitiken och EMU [Monetarna politika i EMU], Sveriges Riksbank, urednik.

2001.		Učinci mobilnosti na plaće, naknade za nezaposlene i financiranje naknada, Sveriges Riksbank.

1997.		Postojanost stopa nezaposlenosti u Švedskoj, diplomski rad.

1988.	Två Undersökningar av hushållens konsumtion [Dva istraživanja o potrošnji kućanstava], Konjunkturinstitutet [Nacionalni institut za ekonomska istraživanja].

1987.	 Hushållens köpkraft, konsumtion och sparande [Kupovna moć, potrošnja i štednja kućanstava], Konjunkturinstitutet [Nacionalni institut za ekonomska istraživanja].

Ostalo
Tijekom studija proveo sam nekoliko ljeta radeći kao instruktor za obrazovanje mladih u Sjövärnskårenu (Švedski pomoćni pomorski korpus), u telemarketingu u IBM-u i kao poštar. Osim toga, bio sam član upravnog odbora u Stockholm Sjövärnskårenu i predsjednik stambene udruge u Stockholmu. Dobio sam srebrni orden zasluga od Nacionalnog udruženja pomoćne mornarice [Sjövärnskårernas Riksförbund] i medalju Stockholm Sjövärnskårena. 

Godine 2019. primio sam medalju NOR (Nit och Redlighet i rikets – za revno i odano služenje Kraljevstvu) zbog 30 godina u službi države.

Godine 2023. primio sam medalju kralja u 12. razredu Reda Serafina za „izvanredna postignuća u švedskoj državnoj upravi”.

Slobodno vrijeme provodim s obitelji i prijateljima u svojoj kući za odmor u Štokholmskom arhipelagu, te se bavim rekreativnim jedrenjem, putujem i istražujem prirodu. 

Živim s partnericom i imam dvije odrasle kćeri iz prethodnog braka.




[bookmark: _Toc151991453]PRILOG 2.: ODGOVORI HANSA LINDBLADA NA UPITNIK
Upitnik za kandidate za članove Revizorskog suda
Radno iskustvo
1.	Navedite svoje profesionalno iskustvo u javnim financijama bez obzira na to je li riječ o proračunskom planiranju, izvršavanju proračuna, upravljanju proračunom, proračunskom nadzoru ili reviziji. 
Odgovor: Imam više od 30 godina iskustva kao službenik državne uprave. Na primjer kao: 
		glavni direktor Švedskog nacionalnog ureda za dug [Riksgäldena] i voditelj Švedskog ureda za nacionalni dug [Riksgäldskontoret] – devet godina 

Glavni direktor Riksgäldena tj. voditelj Riksgäldskontoreta (Riksgälden), koji je u trenutku kad sam napustio to radno mjesto zapošljavao oko 230 osoba. Četiri su glavna zadatka Riksgäldena: djelovati kao unutarnja banka države (oko 200 milijuna plaćanja, što iznosi otprilike 7000 milijardi SEK godišnje), izdavati jamstva i kredite u ime države, upravljati javnim dugom i štititi financijsku stabilnost. Potonje se postiže, među ostalim, tako što to tijelo djeluje kao švedsko sanacijsko tijelo koje utvrđuje zahtjeve za kapital i dug banaka, preuzima odgovornosti za upravljanje bankama u kriznoj situaciji u slučaju neispunjavanja obveza i upravlja osiguranjem depozita. Osim toga, Riksgälden je odgovoran za osiguravanje financijskih sredstava za zbrinjavanje i odlaganje istrošenog nuklearnog goriva. Riksgälden sudjeluje na nekoliko međunarodnih foruma, uglavnom povezanih s osmišljavanjem platnih sustava i financijskom stabilnošću. 

Dok sam obnašao funkciju glavnog direktora, to je tijelo doživjelo nekoliko strateških i operativnih promjena, djelomično zbog toga što je država proširila mandat Riksgäldena u nekoliko različitih smjerova. Najvažnija od tih promjena bila je uspostava švedskog sanacijskog tijela koje je postalo dio Riksgäldena, u cilju sprečavanja kriza i, prema potrebi, upravljanja bankama u kriznim situacijama, te upravljanja osiguranjem depozita. Riksgäldenu su dodijeljeni i posebni zadaci tijekom pandemije bolesti COVID-19 kako bi se smanjilo opterećenje poduzeća i spriječio gubitak radnih mjesta. Vlada je 2018. odgovornost za osiguravanje financijskih sredstava za gospodarenje nuklearnim otpadom i njegovo odlaganje prenijela sa Švedskog tijela za radijacijsku sigurnost na Riksgälden. Promjene u aktivnostima tog tijela podrazumijevale su ažuriranje i jačanje njegove vizije, strateških ciljeva, analitičke sposobnosti i usmjerenosti. Još jedan važan čimbenik bilo je imenovanje Riksgäldena kao tijela za hitne slučajeve. Time su uvedeni novi zahtjevi u pogledu otpornosti, sigurnosti, civilne obrane i pripravnosti. Dok sam radio tamo, interna banka države promijenila je svoj sveobuhvatni IT sustav. Nove aktivnosti, IT sustavi i odgovornosti, kao i početni financijski deficit, u potpunosti su financirani upravljanjem učinkom i racionalizacijom. 

Promjene koje su se dogodile ojačale i obnovile vodstvo i djelovanje tijela u pogledu rezultata, razmjene vještina, regrutiranja, rukovođenja utemeljenog na partnerstvu i kulture. Bilo je posebno važno uvesti pozitivnu i konstruktivnu kulturu koja se temelji na suradnji, objektivnoj analizi, osnovnim vrijednostima središnje vlasti i pristupu koji karakteriziraju zahtjevi za strogost potrebni za dobru i funkcionalnu administraciju, vođenje predmeta i izvršavanje javnih ovlasti. 

		Državni tajnik (državni tajnik za proračun) zadužen za državni proračun i, u ime Švedske, izradu proračuna EU-a i pregovore o njemu – šest godina 

Dok sam obnašao dužnost državnog tajnika za proračun, bio sam najbliži suradnik ministra financija, aktivno sam radio na oblikovanju i razvoju ekonomske politike te sam bio odgovoran za pripremu državnog proračuna i pregovaranje o njemu u vladinim uredima. 

Državni tajnik za proračun bio je u skupini vođa stranaka (višestranačka vlada) odgovornih za finalizaciju proračuna. Rad je uključivao i kontinuirano donošenje stajališta i pripremu svih odluka koje su utjecale ili mogle utjecati na proračun. Posao je uključivao predstavljanje proračuna na unutarnjoj i vanjskoj razini te zastupanje Ministarstva financija i vlade u različitim kontekstima. 

Osim toga, obnašao sam dužnost državnog tajnika za koordinaciju u Ministarstvu financija. To je, između ostalog, značilo da sam djelovao kao predsjednik upravljačkog odbora Ministarstva, bio odgovoran za operativno planiranje i, u suradnji s voditeljima odjela, upravljanje radom u Ministarstvu. 

Državni tajnik za proračun pokrenuo je i vodio krizni tim Ministarstva, čime je imao središnju ulogu u upravljanju raznim kriznim situacijama. To je postalo posebno očito u kontekstu složene i višedimenzionalne financijske krize 2008./2009. Na primjer, rad je zahtijevao brzu izradu okvira za upravljanje bankama u kriznim situacijama, uključujući prijedloge za novo zakonodavstvo o upravljanju kriznim situacijama u financijskom sektoru. Upravljanje krizama uključivalo je i razvoj raznih „kriznih paketa” za regije i sektore koji su bili posebno teško pogođeni. Važni elementi bili su i potpora drugim pogođenim zemljama i međunarodni odgovor na krizu. 

U kontekstu EU-a državni tajnik za proračun djelovao je kao „ministar za proračun” u Vijeću ministara kad je riječ o godišnjem proračunu EU-a (ECOFIN BUDGET). Posao je uključivao pregovore o godišnjem proračunu EU-a i u okviru Vijeća ministara i u pregovorima o mirenju s Europskim parlamentom i Europskom komisijom (dalje u tekstu „trijalozi”). Uključivao je i izradu i konsolidaciju stajališta Švedske, osiguranje mandata u švedskom parlamentu i vanjsku komunikaciju o tim pitanjima.

		Voditelj odjela i zamjenik glavnog direktora u Švedskoj središnjoj banci [Sveriges Riksbank] ukupno šest godina 

Kao zamjenik glavnog direktora Odjela za monetarnu politiku, bio sam odgovoran za koordinaciju aktivnosti predviđanja i utvrđivanje smjernica za odluke o monetarnoj politici i komunikacije upravnog odbora Riksbanka. Rad je uključivao i zastupanje Riksbanka u različitim vanjskim kontekstima.

		Predsjednik ili glavni izvršni direktor: 
o	Stručna skupina za javno gospodarstvo (ESO) (osam godina). ESO je odbor u okviru Ministarstva financija i zadužen je za neovisnu analizu važnih društvenih pitanja i raspravu o njima. To uglavnom čini odbor koji odlučuje financirati izradu različitih izvješća, koja pak često služe kao kvalificirana osnova za donositelje odluka. 
o	Sanacijski odbor (šest godina). Pomogao sam u izgradnji tog novog tijela od nule i bio sam odgovoran za uspostavu operacija, procesa i postupaka. 
o	University West (jedna i pol godina). 

		Član upravnog odbora: 
o	Švedski zavod za zapošljavanje (osam godina). Dok sam radio tamo, obavljen je opsežan rad kako bi se osigurala usklađenost, pravilna nabava, funkcionalni ciljevi i praćenje uspješnosti itd. S vremenom se fokus prebacio na korjenite promjene u strukturi, internoj kulturi i organizaciji Ureda. Digitalizacija i procjena učinka ulaganja u informacijske tehnologije bili su ključni elementi u nastojanjima da se poveća učinkovitost. Tijekom cijelog razdoblja moj je glavni doprinos bio zadržati usmjerenost na postizanje ciljeva, rezultata te unutarnje upravljanje i kontrolu.
o	Švedski ured za nacionalni dug (devet godina) (vidjeti prethodno navedeno). 
o	Švedska agencija mirovinskih fondova (i dalje). Riječ je o novoj agenciji u čiji sam rad uključen i za čiji sam razvoj zadužen. Njezina je uloga stvoriti tržište s nabavljenim fondovima koje Šveđani koji štede za mirovinu mogu birati kada ulažu dio obveznih mirovinskih sredstava. 
o	Nordijska investicijska banka (u tijeku). 

	Predsjednik Povjerenstva za produktivnost (službenog istražnog povjerenstva) (u tijeku).
 
	Izvjestitelj; odgovoran za službeno istražno povjerenstvo o ulozi države u financiranju zelene tranzicije (četiri mjeseca).
	Moje različite profesionalne uloge karakterizirala je činjenica da su zadaci bili vezani za učinkovitost, produktivnost, planiranje proračuna, izvršenje i praćenje proračuna i operacija te odgovornost. Osim toga, uložio sam velike napore u razvoj analiza rizika, usmjeravanje rada nadležnih tijela na rezultate i jačanje upravljanja i kontrole te jačanje i ugrađivanje kulture dobrog upravljanja. U svom sam radu istaknuo i naglasio važne uloge unutarnjih revizora i očuvao suradnju s vanjskim revizorima, uključujući Državni ured za reviziju. Iskustvo me naučilo, a u to čvrsto vjerujem, da je bliska i dobra suradnja između operativnih i revizijskih funkcija nužna, korisna, poučna i važna. Kontrola operacija koju provode unutarnji i vanjski profesionalni dionici često pruža uvid i smjernice o tome kako poboljšati rad i metode itd. 
2.	Koja su najvažnija postignuća Vaše profesionalne karijere?
Odgovor:
(a) Razvoj i provedba mjera povezanih s načelom davanja prednosti radu u razdoblju od 2006. do 2012. U to je vrijeme Švedska imala velike probleme s visokim udjelom radno sposobnog stanovništva koje iz različitih razloga nije bilo zaposleno. Ukratko, načelo davanja prednosti radu podrazumijevalo je provedbu niza opsežnih strukturnih reformi, čije su ključne značajke bile ciljana smanjenja poreza na dohodak za zaposlene osobe i pooštravanje različitih sustava socijalnog osiguranja, uključujući osiguranje u slučaju nezaposlenosti, za osobe koje nisu radile. Cilj je bio potaknuti zapošljavanje, a to se dobro pokazalo. Prema podacima neovisnih istraživača, donesene odluke pridonijele su smanjenju dugotrajne nezaposlenosti za 1,5 – 2 postotna boda.
(b) Upravljanje krizom u vezi s financijskom krizom 2008./2009. i pandemijom 2020./2021. 
Tijekom financijske krize bio sam državni tajnik i pod mojim vodstvom izrađen je novi okvir za rješavanje problema banaka u kriznoj situaciji u stvarnom vremenu dok se kriza odvijala. Glavni cilj okvira i našeg djelovanja bio je očuvati financijsku stabilnost i javne financije te zaštititi porezne obveznike. Nadalje, provedene su strukturne reforme kako bi se spriječilo isključivanje radne snage i ljudskog kapitala. Kao rezultat toga, osigurana je financijska stabilnost, javne financije ostale su snažne, zadržana je razina aktivne radne snage, a nezaposlenost je neznatno porasla. 
Tijekom pandemije bio sam voditelj Ureda za nacionalni dug. Moj je zadatak bio osigurati da vlada može neometano izvršavati plaćanja, upravljati nacionalnim dugom i pružati različita jamstva poduzećima u krizi te, zajedno s Riksbankom, osigurati financijsku stabilnost. Također smo stvorili temelje za znatnu dokapitalizacija poduzeća u krizi, iako je to bila mjera koju nismo morali poduzeti. Upravljanje kriznim situacijama zahtijevalo je nove načine rada i obuhvaćalo dodatne zadatke, uspostavljanje paralelnih radnih mjesta za neke ključne skupine i omogućavanje da velika većina ljudi radi od kuće. Fleksibilnost, uz zadržavanje i zaštitu upravljanja i kontrole, bila je ključna značajka upravljanja krizama. Također kao odgovorna osoba morao sam pružati potporu i ohrabrivati svoje osoblje u turbulentnim vremenima.
(c) Povećana produktivnost i poboljšana uspješnost u Uredu za državni dug. To je postignuto ciljanim nastojanjima da se izradi primjerena analiza rizika te da se poboljša i postroži upravljanje i kontrola, s većim naglaskom na rezultatima, te uvođenjem kulture dobrog upravljanja. Kao rezultat toga ostvarene su velike uštede, uspješnost je povećana, a upravljanje i kontrola pooštreni te mu je vlada proširila mandat.
(d) Borba protiv 12 slučajeva mita i korupcije, uznemiravanja i jačanje unutarnjeg upravljanja i kontrole. To je podrazumijevalo veliku promjenu kulture u Uredu za državni dug. Ured za državni dug najprije je trebao usmjeriti pozornost na slučajeve sumnje na primanje mita u vezi s nekoliko vanjskih tečajeva. Odlučio sam podnijeti tužbu protiv 12 članova osoblja i objaviti događanja. Zaposlenici Ureda za državni dug nisu bili jedini koji su se neprimjereno ponašali, a transparentno rješavanje predmeta od strane Ureda imalo je posljedice za cijeli švedski javni sektor.
(e) Poduzete mjere rezultirale su redom i jasnoćom, zadovoljstvom poslom i povjerenjem te se mogu sažeti na različite načine, što se odražava u posljednjoj anketi osoblja u Uredu za državni dug koja se odnosila na mene i moj rad ondje. Prema riječima upravnog odbora rezultati mjera su „bez premca”. 
3.	Koje je Vaše profesionalno iskustvo u međunarodnim multikulturnim i višejezičnim organizacijama ili institucijama sa sjedištem izvan Vaše domovine?
Odgovor: 
(a)	 Bio sam član Vijeća ministara ECOFIN BUDGET u Vijeću ministara nešto više od šest godina, uključujući šest mjeseci kao predsjednik (2009.). To je uključivalo pregovore u trijalozima s Europskim parlamentom i Komisijom, kao i predstavljanje i obranu prijedloga Vijeća u Europskom parlamentu; 
(b)	 Devet godina bio sam član sanacijskih odbora EBA-e i FSB-a. Među ovlastima tih odbora jesu iznošenje prijedloga i pregovaranje o njima, kao i djelovanje u skladu s različitim propisima i zahtjevima za financijske institucije te njihovo praćenje;
(c)	 Dvije sam godine član Upravnog odbora Nordijske investicijske banke. Glavni je zadatak odbora osigurati dobro upravljanje i kontrolu, regulirati preuzimanje rizika te procjenjivati i odlučivati o ulaganjima u odgovarajuće projekte.
4.	Jeste li dobili razrješnicu za upravljačke dužnosti koje ste prethodno izvršavali, ako je takav postupak predviđen?
Odgovor: Uvijek
5.	Koja su od Vaših prethodnih radnih mjesta bila rezultat političkog imenovanja? 
Odgovor:
(a)	 Zamjenik voditelja parlamentarnih ureda Stranke umjerenih; tri godine (2003. – 2006.). 
(b)	 Državni tajnik, pomoćnik ministra financija; nešto više od šest godina (2006. – 2013.).
6.	Navedite tri najvažnije odluke u svojem profesionalnom životu u čijem ste donošenju sudjelovali.
Odgovor: 
(a)	 Provođenje mjera povezanih s načelom davanja prednosti radu u skladu s odgovorom na prethodno pitanje 2.
(b)	 Oblikovanje odgovarajućih ekonomskih politika i odlučivanje o njima te razvoj okvira za upravljanje krizama (vidjeti prethodno navedeno) tijekom financijske krize 2008./2009. i pandemije 2020./2021. Osim toga, odluke o rješavanju kriznih situacija iz praktične perspektive.
(c)	 Podnošenje tužbi u slučajevima sumnje na primanje mita i korupciju u Uredu za državni dug. Vidjeti i odgovor na pitanje 2. Pod mojim je vodstvom došlo do velike kulturne promjene. (Vidjeti iznad) Mnoga su tijela potom bila primorana učiniti isto, uslijed čega su mnogi državni službenici osuđeni za kaznena djela primanja mita. Osim toga, jačanje upravljanja, kontrole i usmjerenosti na rezultate u Zavodu za zapošljavanje i Uredu za državni dug.
Neovisnost
7.	Ugovorom je određeno da članovi Revizorskog suda moraju biti „potpuno neovisni” u izvršavanju svojih dužnosti. Kako namjeravate poštovati tu obvezu u obavljanju svojih budućih dužnosti? 
Odgovor: Neovisnost, integritet, objektivnost, transparentnost i profesionalnost temeljna su načela na kojima se temelji vjerodostojnost Revizorskog suda.  Ako budem imenovan, pridržavat ću se pravila i načela utvrđenih zakonom i smjernicama Revizorskog suda itd. Odustat ću od drugih uloga, prakticirati nultu toleranciju u odnosima s vanjskim stranama u pogledu npr. utjecaja, darova, gostoprimstva te ću to učiniti s velikim integritetom. Moj pristup ulozi ovisit će o temeljnim načelima. Ni od koga neću tražiti ni primati upute. Neće mi biti problem biti potpuno neutralan, neovisno o tome tko ili što se nadzire. Svojim ponašanjem nastojat ću biti primjer. U mojem poslovnom životu krajnji korisnici oduvijek su bili građani. Sada ću se usredotočiti na najbolje interese građana EU-a. 
8.	Imate li Vi ili članovi Vaše uže obitelji (roditelji, braća i sestre, zakoniti partner i djeca) ikakve poslovne ili financijske udjele ili ikakve druge obveze koje bi mogle biti u sukobu s Vašim budućim dužnostima? 
Odgovor: NE.
9.	Jeste li spremni otkriti sve svoje financijske interese i druge obveze predsjedniku Revizorskog suda i javno ih obznaniti?
Odgovor: DA.
10.	Sudjelujete li trenutačno u nekom sudskom postupku? Ako da, navedite pojedinosti. 
Odgovor: NE.
11.	Imate li ikakvu aktivnu ili izvršnu ulogu u politici? Ako imate, na kojoj razini? Jeste li u proteklih 18 mjeseci obnašali ikakve političke dužnosti? Ako da, navedite pojedinosti.
Odgovor: NE.
12.	Hoćete li odstupiti s dužnosti na koju ste izabrani i odustati od aktivne funkcije povezane s odgovornostima u političkoj stranci ako budete imenovani za člana Revizorskog suda?
Odgovor: DA.
13.	Kako biste postupili u slučaju veće nepravilnosti ili čak prijevare i/ili korupcije u koji su uključene osobe iz Vaše matične države?
Odgovor: Prijavio bih i poduzeo pravne radnje na propisani i utvrđeni način, bez obzira na to gdje se prijevare i/ili korupcija odvijaju ili što uključuju. Posjedujem relevantno iskustvo. Vidjeti prethodni pitanje 2.

Izvršavanje dužnosti
14.	Što bi trebale biti glavne značajke kulture dobrog financijskog upravljanja u svakoj javnoj službi? Kako bi Revizorski sud mogao pridonijeti njezinoj primjeni?
	Kad je riječ o općem temeljnom pristupu odgovorima na pitanja koja slijede, bilo bi drsko od mene kad bih komentirao različite načine rada i suradnje, a da pritom nisam stekao osobno iskustvo. Općenito nastojim stvoriti vlastito mišljenje o pitanjima prije donošenja zaključaka. Međutim, to ne znači da sam naivan ili nepripremljen; naime, često sȃm unaprijed prikupljam informacije. 
Odgovor: Kulturu dobrog upravljanja odlikuju kompetencije, urednost, učinkovitost, otvorenost, transparentnost i komunikacija. Karakteriziraju je i temeljita i strukturirana analiza i procjena rizika, praćenje, kontrolno okruženje sa sustavima unutarnje i vanjske kontrole, kontrole i praćenje te odgovornost. To podrazumijeva, među ostalim, dobro vodstvo te profesionalni i neovisan pristup. U transparentnoj i zdravoj kulturi upravljanja prirodno je uvijek usmjeravati se na najbolje interese građana. Riječ je o kulturi koju, među ostalim, karakteriziraju zakonitost, objektivnost, profesionalnost, opreznost kad je riječ o novcu drugih ljudi i obazriv pristup kad nam se povjeri upravljanje sredstvima. To, među ostalim, znači osiguranje učinkovitosti i djelotvornosti. 
15.	Prema Ugovoru, Revizorski sud obvezan je pomagati Parlamentu u izvršavanju nadzora nad izvršenjem proračuna. Na koji biste način dodatno unaprijedili suradnju između Revizorskog suda i Europskog parlamenta (osobito njegova Odbora za proračunski nadzor) radi poboljšanja javnog nadzora nad općom potrošnjom i vrijednosti koja se za taj novac dobiva?
Odgovor: 
	Težit ću suradnji koja vrlo dobro funkcionira i koja se, među ostalim, temelji na visokoj razini transparentnosti, profesionalnosti, visokom stupnju uzajamnog povjerenja i pouzdanja te uzajamnom poštovanju i razumijevanju naših različitih uloga. Naravno, nadamo se da će izrađena izvješća i obavljeni rad imati učinak, što pak ovisi o načinu na koji Parlament prati ta izvješća i preporuke. Stoga bih nastojao osigurati visok stupanj relevantnosti i kvalitete u izvješćima Revizorskog suda kako bi se olakšale naknadne mjere Parlamenta i rad Komisije (vidjeti također u nastavku teksta). 
16.	Prema Vašem mišljenju, kakvu dodanu vrijednost imaju revizije uspješnosti i kako bi njihove nalaze trebalo uključiti u upravljačke postupke?
Odgovor: Pravilno provedena revizija uspješnosti važna je kako bi se osiguralo da su sredstva učinkovito iskorištena i, u konačnici, kako bi se osiguralo povjerenje građana. Osim toga, prema mojem iskustvu, subjekt revizije u mnogim slučajevima može dosta toga naučiti iz pravilno provedene revizije uspješnosti. Nalazi revizije uspješnosti u više su navrata bili poučni za mene dok sam obnašao funkciju voditelja nadležnog tijela ili člana uprave u nadležnim tijelima i poduzećima. To sam iskustvo i znanje mogao primijeniti u praksi, među ostalim, u upravljanju tijelima, s ciljem poboljšanja. 
17.	Kako bi se mogla poboljšati suradnja između Revizorskog suda, nacionalnih revizijskih institucija i Europskog parlamenta (Odbora za proračunski nadzor) u području revizije proračuna EU-a?
Odgovor: U skladu s gore navedenim općim osnovnim pristupom, smatram da su ključni strukturirana i transparentna razmjena informacija koja dobro funkcionira, visok stupanj razumijevanja potreba svake strane i dogovori o suradnji koji dobro funkcioniraju. Riječ je o partnerstvu! To želim zaštititi. 
18.	Na koji biste način dodatno poboljšali izvješća Revizorskog suda kako bi Europski parlament dobivao sve potrebne informacije o točnosti podataka koje države članice pružaju Europskoj komisiji?
Odgovor: Izvješćivanje se općenito mora temeljiti na kontinuiranom razvoju i dijalogu, pri čemu Revizorski sud osigurava da Europski parlament (i Vijeće) dobije relevantne informacije koje se temelje na operacijama i poučne su. Ključni aspekt toga jest stalno povećavanje korisnosti opažanja i preporuka Revizorskog suda, tj. osiguravanje da se u skladu s njima može djelovati i pratiti ih. To je također u interesu krajnjeg korisnika, javnosti.
Ostala pitanja
19.	Hoćete li povući svoju kandidaturu ako mišljenje Parlamenta o Vašem imenovanju na mjesto člana Revizorskog suda bude negativno?
[bookmark: _GoBack]Odgovor: Da, za mene su povjerenje, poštovanje i pouzdanje Parlamenta od temeljne važnosti. Budući da je dobra suradnja između Revizorskog suda i Parlamenta koja dobro funkcionira i temelji se na povjerenju ključna, smatram da bi mi bilo teško ispravno obavljati svoje dužnosti ako moja kandidatura ne bi zadobila povjerenje i potporu. Stoga bih u takvim okolnostima odustao od svoje kandidature.

